**Muhammad Kabir Sayidxonovich (Sayidxon oʻgʻli) Bahodirxonov** (1941-yil 17-avgust, Gʻulja shahri, XXR — 2021-yil 19-avgust, Toshkent, Oʻzbekiston) — oʻzbekistonlik fizik olim, Oʻzbekiston Fanlar akademiyasi aʼzosi, akademik (2017), fizika-matematika fanlari doktori (1982), professor.

Biografiyasi
------------

Muhammad Kabir Bahodirxonov 1941-yil 17-avgustda Gʻulja shahrida tugʻilgan. 1959-yilda Toshkent davlat universiteti fizika fakultetiga oʻqishga kirib, 1965-yilda yarimo‘tkazgichlar va dielektriklar fizikasi mutaxassisligi boʻyicha tamomlaydi. 1971—1985-yillari Toshkent davlat universiteti „Yarimo‘tkazgichlar va dielektriklar fizikasi" kafedrasi mudiri, 1985—1991-yillari Toshkent politexnika instituti „Fizikaviy elektronika" kafedrasi mudiri, 1991—1992-yillari Toshkent davlat texnika universiteti ilmiy ishlar bo‘yicha prorektori, 1996—2003-yillarda Vazirlar Mahkamasi huzuridagi Oliy attestatsiya komissiyasi raisining birinchi oʻrinbosari, 2004—2012-yillari Toshkent davlat texnika universiteti „Elektronika va mikroelektronika" kafedrasi mudiri, 2012—2021-yillarda Toshkent davlat texnika universitetining „Raqamli elektronika va mikroelektronika" kafedrasi professori boʻlib faoliyat yuritgan.

### Oilasi

Muhammad Kabir Bahodirxonovning uch oʻgʻil va bir qizi bor.

### Vafoti

Muhammad Kabir Bahodirxonov 2021-yil 19-avgustda Toshkent shahrida 80 yoshida vafot etgan.

### Ilmiy faoliyati

1965-yilda Rossiya Fanlar akademiyasi Abram Fyodorovich Ioffe nomidagi fizika-texnika instituti aspiranturasiga oʻqishga kiradi. Olim Boris Iosifovich Boltaks ilmiy rahbarligida yarimo‘tkazgichlar fizikasi boʻyicha nomzodlik ishini 1971-yilda himoya qilib, fizika-matematika fanlari nomzodi ilmiy darajasini, 1982-yili esa doktorlik dissertatsiyasini yoqlab, fizika-matematika fanlari doktori ilmiy darajasini oladi. 2017-yildan Oʻzbekiston Fanlar akademiyasi akademigi. Olim „Yarimo‘tkazgich materiallarda diffuzion jarayonlar", „Kirishma atomlar bilan kompensatsiyalangan kremniy materialining elektrofizik, fotoelektrik, optik va galvanomagnit xususiyatlarini o‘rganish" ilmiy maktablariga asos solgan. Muhammad Kabir Bahodirxonov Oʻzbekistonda birinchilardan boʻlib sanoat-texnologik tizimidan iborat ilmiy laboratoriya tashkil etish va ushbu laboratoriyada nanostrukturali kremniy olish texnologiyasini yaratishga muvaffaq bo‘lgan. Olim 10 ta monografiya, 16 ta darslik, 20 ta ixtirolar, 300 dan ortiq ilmiy maqolalar mualllifidir. 100 dan ortiq maqolalari AQSh, Germaniya, Rossiya, Koreya, Xitoy va boshqa davlatlarning nufuzli ilmiy jurnallarida chop etilgan.

Unvon va mukofotlari
--------------------

* Abu Rayhon Beruniy nomidagi Oʻzbekiston Davlat mukofoti laureati (1992);
* Xinjiang universiteti faxriy porfessori (2003);
* Nukus davlat universiteti faxriy porfessori (2012);
* „Doʻstlik" ordeni (2020);
* „Mehnat faxriysi" koʻkrak nishoni (2021).

Manbalar
--------

1. 1 2 3  „Oʻzbekiston ilm-fani ogʻir judolikka uchradi" (21-avgust 2021-yil).
2. 1 2 3  „Oʻzbekiston ilm-fani ogʻir judolikka uchradi" (21-avgust 2021-yil).
3. 1 2 3 4  *Oʻzbekistonning taniqli olimlari ensiklopediyasi*, 1-tom (oʻzbekcha), Toshkent: Science and Innovation, 2022 — 342 bet.
4. 1 2 3  „Akademik Muhammad Kabir Bahodirxonov vafot etdi" (19-avgust 2021-yil).
5. ↑  „Akademik Muhammad Kabir Bahodirxonov vafot etdi" (19-avgust 2021-yil). 21-iyul 2023-yilda asl nusxadan arxivlandi. Qaraldi: 21-iyul 2023-yil.
6. ↑  „O‘zbekiston Respublikasi Prezidentining "O‘zbekiston Respublikasi Fanlar akademiyasining haqiqiy aʼzolari tasdqilash toʻgʻrisida"gi 2017-yil 29-dekabrdagi PF-5293-son Farmoni".
7. ↑  „Fanlar akademiyasining bir guruh aʼzolari "Mehnat faxriysi" koʼkrak nishoni bilan taqdirlandi" (27-aprel 2021-yil).

  

|  |  |
| --- | --- |
|  | Ushbu maqolada Oʻzbekistonning taniqli olimlari ensiklopediyasi maʼlumotlaridan foydalanilgan. |